ബി.ജെ.പി ദേശീയ നിര്വാഹക സമിതിയില് നിന്ന് വെട്ടി മനേകയും വരുണ് ഗാന്ധിയും ബി.ജെ.പി കൂടാരത്തില് നിന്നു പുറത്തേക്ക് ന്യൂഡല്ഹി: മനോകാ ഗാന്ധിയും വരുണ് ഗാന്ധിയും ബി.ജെ.പി കൂടാരം വിടുമെന്നഭ്യൂഹം. മനേക ഗാന്ധിയേയും മകന് വരുണ് ഗാന്ധിയേയും ബി.ജെ.പി ദേശീയ നിര്വാഹക സമിതിയില് നിന്ന് ഒഴിവാക്കിയതിനു പിന്നാലെയാണ് വാര്ത്തകള് പ്രചരിക്കുന്നത്. ബി.ജെ.പി ദേശീയ അധ്യക്ഷന് ജെ.പി.നഡ്ഡ ഇന്ന് പുറത്തുവിട്ട പുതിയ 80 അംഗ നിര്വാഹക സമിതിയില് നിന്നാണ് ഇരുവരെയും വെട്ടിയത്. നിലവില് ഉത്തര്പ്രദേശിലെ പിലിഭിത്തില് നിന്നുള്ള ലോക്സഭാ അംഗമാണ് വരുണ്. സുല്ത്താന്പുര് എം.പിയാണ് മനേക. ലഖിംപൂര് വിഷയത്തില് വരുണ് പരസ്യ പ്രതികരണവുമായി രംഗത്തെത്തിയതിനു പിന്നാലെയാണ് നടപടിയെന്നതും കൂട്ടിവായിക്കണം. കുറേയായി മനേകയും വരുണും നേതൃത്വവുമായി ഇടഞ്ഞു നില്ക്കുകയാണ്. ഒന്നാം മോദി സര്ക്കാരില് മന്ത്രിയായിരുന്ന മനേകയെ രണ്ടാം സര്ക്കാരില് തഴഞ്ഞു. മൂന്ന് തവണ എം.പിയായ വരുണ് ഗാന്ധിക്ക് അവസരം ലഭിക്കുമെന്ന് പ്രതീക്ഷിച്ചിരുന്നുവെങ്കിലും അതുണ്ടായതുമില്ല. കേന്ദ്ര സര്ക്കാരിന്റെ പുനഃസംഘടനയിലും വരുണിനെ തഴഞ്ഞു. അന്നു മുതലേ അമ്മയും മകനും പാര്ട്ടി നേതൃത്വവുമായി ഇടഞ്ഞാണ് നില്ക്കുന്നത്. കേന്ദ്ര ആഭ്യന്തര സഹ മന്ത്രി അജയ് കുമാര് മിശ്രയും ബി.ജെ.പിയും പ്രതിക്കൂട്ടിലായ ലഖിംപുര് ഖേരി സംഭവത്തില് വരുണ്ഗാന്ധിയുടെ പരസ്യ വിമര്ശനം ഈ ഘട്ടത്തിലാണ് ഉണ്ടായത്. പിന്നാലെയാണ് വരുണിനേയും അമ്മയേയും മാറ്റി നിര്ത്തിയുള്ള പട്ടിക പുറത്ത് വരുന്നതും. എന്നാല് ഒരു പ്രകോപനവുമില്ലാതെയാണ് അജയ് മിശ്രയുടെ മകന് ആശിഷ് മിശ്രയുടെ നേതൃത്വത്തില് കര്ഷകര്ക്ക് നേരെ വാഹനം ഇടിച്ചുകയറ്റിതെന്ന് ന്യായീകരിക്കുന്ന ദൃശ്യങ്ങള് കഴിഞ്ഞ ദിവസം പുറത്തുവന്നിരുന്നു. ഈ ദൃശ്യങ്ങള് ഏറ്റെടുത്തുകൊണ്ടായിരുന്ന വരുണ് രംഗത്തെത്തിയത്. വാഹനം ഇടിച്ചുകയറ്റുന്നത് കൂടുതല് വെളിവാക്കുന്ന ദൃശ്യങ്ങളാണ് അദ്ദേഹം ഇന്നും ട്വീറ്റ് ചെയ്യുകയും ചെയ്തു. വീഡിയോ വളരെ വ്യക്തമാണ്. കൊലപാകത്തിലൂടെ പ്രതിഷേധക്കാരെ നിശബ്ദരാക്കാന് സാധിക്കില്ല. ക്രൂരതയും അഹങ്കാരവും പ്രതിഫലിക്കുന്ന ഈ വീഡിയോ ഓരോ കര്ഷകന്റെ മനസ്സിലേക്കും വ്യാപിക്കുന്നതിന് മുമ്ബ് നിരപരാധികളായ കര്ഷകരുടെ ചോര വീഴ്ത്തിയവര് ഉത്തരവാദിത്വം ഏല്ക്കണം. നീതി ലഭ്യമാക്കണം എന്നിങ്ങനെയാണ് വരുണ് ട്വിറ്ററില് കുറിച്ചത്. കഴിഞ്ഞ ദിവസവും വരുണ് സമാനമായ വിമര്ശനം നടത്തിയിരുന്നു. ഇതോടെ അമ്മയുടെയും മകന്റേയും സംഘ് പരിവാര് ബന്ധത്തിന് വിള്ളലാണ് വീണിരിക്കുന്നത്. വൈകാതെ രണ്ടു പേരും ആ കൂടാരം വിട്ടു പുറത്തുവരുമെന്നാണ് ഇപ്പോഴുയരുന്ന സംസാരങ്ങള്.